Nuwe hoofafrigter wil wen om Loftus te vulDie Bulls en Blou Bulle se nuwe hoofafrigter se prioriteit is om ’n wenkultuur by die franchise en bond te herstel en sodoende weer Loftus Versfeld se sitplekke te vul. Pote Human het dié versekering gegee op die nuuskonferensie Dinsdag in Pretoria toe sy aanstelling in dié poste aangekondig is. Die voorsitter van die Blou Bulle-maatskappy (BBM), Willem Strauss het ook bevestig dat die ervare afrigter Alan Zondagh as direkteur van afrigting aangestel is. Hy is vir drie jaar aangestel, en Human se aanstelling duur voorlopig vir die jaar wat sy huidige kontrak met die BBM nog geld. Die BBM-voorsitter het gesê hy verstaan die onsekerheid rakende ŉ afrigter se toekoms en gesinsoorweginge het Victor Matfield, wat as ŉ gunsteling vir die pos beskou is, aan die wedloop laat onttrek. Hy het ook bevestig dat Rassie Erasmus, in sy hoedanigheid as SA Rugby se rugbydirekteur, van 3 Januarie 2019 af met die verbetering van vaardighede in Pretoria sal help, en dat gesprek Woensdag met hom oor die besonderhede hiervan gevoer sal word. Strauss het gesê dis “ongelooflik belangrik” om ’n wenomgewing te skep ná waarskynlik die skraalste agt jaar in die Bulls en Blou Bulle se geskiedenis, en die BBM sal “agteroorbuig” om Human in sy taak by te staan. Human het gesê die franchise het die regte spelers en sal met geringe wysigings voortbou op die fondament wat John Mitchell gelê het. Hy wil veral die span se eindpogings verbeter en die spelers se vaardighede opknap. Zondagh het bygevoeg dat spelers geslyp moet word om konserwatiewe rugby ewe goed as hardlooprugby te speel. Hy het onder meer daarop gewys dat dit niks help nie dat ’n span onderouderdomsreekse wen as daar nie van die jong spelers ontwikkel word om hul plekke in Superrugby vol te staan nie. Zondagh het gesê dit duur normaalweg sowat vyf jaar vir ʼn speler om van onderouderdomsrugby (18 jaar) tot Superrugby (23 jaar) te ontwikkel. Hy beskou dit as sy taak om gesonde strukture daar te stel, wat sowel die eise van finansies as van ontwikkeling die hoof sal bied. ♦ Human, ’n gewese SA Skole-speler, het in 116 wedstryde vir die Oostelike Provinsie en in 84 vir die Vrystaat gespeel voordat hy in 1995 begin afrig het. Hy was die hoofafrigter van die Blou Bulle wat die Curriebeker in 2006 met die Vrystaat gedeel het, en ŉ hulpafrigter van die Bulls wat die Superrugby-titel in 2007 gewen het. Hy is sedert 2016 weer by die BBM betrokke. ♦ Zondagh was onder meer die WP se direkteur van afrigting van 1980 tot 1988 – ŉ tydperk toe die Streeptruie die Curriebeker vyf keer gewen het.